Bron van paartjie se vergiftiging geïdentifiseerDawn Sturgess (Foto: Facebook) Britse polisiebeamptes wat die vergiftiging van twee persone met die senumiddel Novichok ondersoek, glo hulle het die bron van dié dodelike middel gevind. Maroela Media het vroeër berig Dawn Sturgess (44) van Durrington, is Sondagaand (8 Julie) in die hospitaal oorlede nadat sy aan die senumiddel blootgestel is. Beamptes het ŉ saak van moord ondersoek. Die Britse polisie het in ŉ verklaring gesê ŉ nadoodse ondersoek is vir 17 Julie geskeduleer en die geregtelike doodsondersoek sal na verwagting op 19 Julie afgehandel wees. Haar lewensmaat, Charlie Rowley (45) het intussen sy bewussyn herwin. “Charlie bly in ŉ ernstige, maar stabiele toestand in die hospitaal.” Beamptes het Woensdag ŉ klein botteltjie in Rowley se huis in Amesbury gevind. Dit is na die weermag-, wetenskap- en tegnologie-laboratorium (DSTL) geneem vir verdere toetse, aldus die verklaring. “Wetenskaplikes het nou, ná die toetse, bevestig die middel in die botteltjie is wel Novichok. Verdere toetse sal gedoen word om te bepaal of dit dieselfde samestelling is waaraan Sergei en Joeilia Skripal in Maart blootgestel is. Dit vorm steeds deel van die ondersoek.” Maroela Media het vroeër berig Skripal (67), ŉ voormalige Russiese spioen, en sy dogter het die vergiftiging oorleef en is sedertdien uit die hospitaal ontslaan. Hulle is na ’n onbekende plek gestuur is vir hul eie beskerming. Dokters weet nog nie wat die langtermyninvloed op hul gesondheid gaan wees nie. Brittanje het Rusland daarvan beskuldig dat hy die Skripals vergiftig het. Moskou het egter die bewering ten sterkste ontken. Nadat Sturgess en Rowley vergiftig is, was die polisie nie seker of die vergiftigings met mekaar verband hou nie. “Die ondersoek duur voort om te bepaal waar die bottel [wat in Rowley se huis gevind is] vandaan kom en hoe dit in Charlie se huis beland het,” het die polisie gesê. Neil Basu, hoof van die teenterrorisme-polisiëring in die Verenigde Koninkryk, het gesê dit is ŉ beduidende en positiewe ontwikkeling. “Ons kan egter nie waarborg dat daar nie enigiets meer van die middel oor is nie en versperrings sal nog vir ŉ lang tyd in plek bly. Dit gun ons die geleentheid om ŉ deeglike soektog te doen as ŉ voorsorgmaatreël vir openbare veiligheid en om die ondersoekspan by te staan.” Basu het gesê hy besef daar is groot belangstelling in die saak, maar hulle kan nie in hierdie stadium verdere besonderhede oor die botteltjie bekend maak nie. “Die veiligheid van die publiek en ons beamptes bly die prioriteit. Ons werk saam met die Wiltshire-polisie, wetenskaplikes, gesondheidskenners en ander vennote.” Ongeveer 100 lede van die teenterreur-polisiëringsnetwerk is deel van die ondersoek saam met hul kollegas van Wiltshire-polisie. “Beamptes het ook reeds met Charlie gesels en dié gesprekke sal voortduur om te bepaal hoe hy en Dawn vergiftig is. Die gesprekke word gehou in konsultasie met die hospitaal en dokters.” Aldus die polisie is daar nie enige verdere gevalle van vergiftiging aangemeld nie. “Die departement van openbare gesondheid in Engeland maan die publiek om nie enige vreemde voorwerpe soos naalde, inspuitings, kosmetiese produkte of soortgelyke voorwerpe wat van metaal, plastiek of glas gemaak is, op te tel nie. As jy dit nie laat val het nie, moet dit nie optel nie.”